Moderniseringsdepartementet 
Postboks 8004 Dep
0030 Oslo

Deres ref.:	Vår ref.:	Dato:	
200404123	506//285/278/05 BTS	30. juni 2005	

Høringsbrev – endringer i regelverket for offentlige anskaffelser
YS viser til Moderniseringsdepartementets høringsbrev av 6. april 2005.
Regjeringen foreslår her en ny forskrift om offentlige anskaffelser, samt forslag til endringer i lov om offentlige anskaffelser og forskrift om klagenemnd for offentlige anskaffelser. Utgangspunktet for arbeidet med å revidere regelverket har vært å implementere et nytt innkjøpsdirektiv fra EU, få mer igjen for offentlige ressurser gjennom økt konkurranse om offentlige innkjøp, samt å forenkle deler av regelverket og gjøre det mer tilgjengelig for brukerne. 
Sentrale forslag i høringsnotatet er:
•	Heving av den nasjonale terskelverdien til 500 000 kroner. 
•	Tilrettelegging for moderne innkjøpsprosesser – elektroniske anskaffelser likestilles med ordinære anskaffelser. 
•	Mer pedagogisk oppbygning av forskriften og generell forenkling av reglene. 
•	Innføring av overtredelsesgebyr mot ulovlige direkte anskaffelser. 
•	Protokollplikt for alle anskaffelser over 50 000 kroner - plikten kan oppfylles ved å fylle ut et brukervennlig skjema som vedlegges forskriften. 
•	Hensynet til universell utforming synliggjøres både i lov og forskrift – skal gi økt tilgjengelighet for personer med nedsatt funksjonsevne.
YS vil gi sin generelle støtte til endringene. Nivåene for terskelverdier, samt protokollplikt for beløp under 50.000 kroner, virker hensiktsmessige.
YS tillater seg imidlertid å vise til at leverandør som skal utføre oppdrag i Norge må fremlegge erklæring om at lovbestemte krav om helse, miljø og sikkerhet (HMS) skal overholdes. 
YS mener det bør inntas tilsvarende krav til anbydere angående oppfyllelse av vilkår som har til hensikt å forhindre bl a sosial dumping. YS vil derfor anmode 
departementet å vurdere å inkorporere ILO-konvensjonen 94 om arbeidsklausuler i offentlige kontrakter. I den grad store anbud innebærer problemstillinger tilknyttet konkurranseutsetting/virksomhetsoverdragelse, ber vi departementet på tilsvarende måte å vurdere regelverk som sikrer de ansattes rettigheter. YS vil i denne forbindelse nevne pensjonsordninger og regelverk som har som hensikt å forhindre omgjøring/reduksjon av opparbeidede  rettigheter i forbindelse med konkurranseutsetting mv.

Med vennlig hilsen
Yrkesorganisasjonenes Sentralforbund – YS

Randi Bjørgen
YS-leder
									Bjørn Tore Stølen
									Sjeføkonom